google/wiki40b huggingface dataset:
ויטלי שצ'רבו

ביוגרפיה

שצ'רבו נולד במינסק. הוא החל להתאמן בגיל 7.
באליפות אירופה בהתעמלות שנערכה בלוזאן, שווייץ בשנת 1990 זכה שרבו בשלוש מדליות זהב, בתרגיל קרקע בתרגיל על מתח ובתרגיל על סוס קפיצות קיבלך את הציון המושלם 10.0.
באליפות העולם בהתעמלות שנערכה באינדיאנפוליס, אינדיאנה, ארצות הברית בשנת 1991 זכה שרבו בחמש מדליות, 1 זהב ,3 כסף ואחת ארד. מדליית זהב בתרגיל טבעות, מדליות כסף בתחרות קרב-רב אחרי בן ארצו גריגורי מיסוטין, בתרגילים על סוס קפיצות ותרגיל קרקע ומדליית ארד בתרגיל על מתח.

אולימפיאדת השיא

באליפות העולם בהתעמלות שנערכה בפריז, צרפת באפריל 1992 לא נערכו תחרויות הקבוצתיות ותחרויות קרב רב אישי ולמרות זאת זכה שרבו בשלוש מדליות, מהם 2 זהב ו-1 כסף. מדליות זהב בתרגילים על סוס סמוכות ועל טבעות ומדליית כסף בתרגיל קרקע והגיע לאולימפיאדת ברצלונה (1992) בכושר מעולה. במשחקים עצמם הוא זכה ב-6 מדליות זהב, בתחרות הקבוצתית, בתחרות קרב-רב אישי לפני גרגורי מיסוטין וולרי בלנקי חבריו לנבחרת, בתרגילים על סוס סמוכות, על טבעות, על סוס קפיצות ועל מקבילים. נוסף לכך, הוא סיים במקום שישי בתרגיל קרקע ובמקום 11 בתרגיל על מתח.
לאחר האולימפיאדה התחתן שרבו עם אירינה ולזוג נולדה בת, כריסטינה. עם זאת, החיים בבלארוס הפכו סוערים יותר ויותר, ובני משפחתו היו קורבן לעיתים קרובות. דירתם נפרצה וכל כספם נגנב יחד עם חפצי ערך רבים ומזכרות מהאולימפיאדה. למזלו המדליות היו שמורות ומוגנות בביתה של אמו. מספר שבועות לאחר מכן שמעה רעייתו שברונים מתכוונים לחטוף את בתם התינוקת. הזוג החליט לעזוב לפנסילבניה ארצות הברית.

אלוף עולם בקרב רב

באליפות העולם בהתעמלות שנערכה בבירמינגהם, אנגליה בשנת 1993 זכה שרבו בארבע מדליות, מהן 3 זהב ואחת כסף. מדליות זהב בתחרות קרב רב אישי ובתרגילים על מקבילים ובסוס קפיצות. מדליית כסף בתרגיל קרקע. הייתה זו אליפות העולם המוצלחת ביותר שלו.
באליפות העולם בהתעמלות שנערכה בבריזביין, אוסטרליה בשנת 1994 זכה שרבו בארבע מדליות, מהן 3 זהב ואחת ארד. מדלית זהב בתרגילים על מתח, קרקע ועל סוס קפיצות. מדליית ארד בתחרות קרב רב אישי. 
באליפות העולם בהתעמלות שנערכה בסבאה, דנמרק בשנת 1995 זכה שרבו בארבע מדליות, מהן 2 זהב, 1 כסף ו-1 ארד. מדליות זהב בתרגילים על מקבילים וקרקע, מדליית כסף בתחרות קרב רב אישי ומדליית ארד בתרגיל על סוס קפיצות.
בשנת 1996, אירינה רעייתו הייתה מעורבת בתאונת דרכים קשה, שבה החליקה מן הכביש והתנגשה בעץ. היא סבלה משברים מרובים בצלעות, באגן והייתה נתונה בתרדמת. הרופאים אמרו לבעלה שיש לה סיכוי קלוש לשרוד (1 ל-100). שרבו סעד את אשתו בבית החולים מדי יום ביומו והפסיק את אימוניו. הוא עלה במשקל כ-8 ק"ג והחל לשתות אלכוהול. לאחר כחודש ימים, התעוררה אירינה מהתרדמת ועמדה על כך שבעלה יחדש את אימוניו למשחקים האולימפיים. באליפות העולם בהתעמלות שנערכה בסן חואן, פוארטו ריקו באפריל אותה שנה שוב לא נערכו תחרויות הקבוצתיות ותחרויות קרב רב אישי ולמרות זאת הוא זכה בשלוש מדליות, מהן 1 זהב, 1 כסף ו-1 ארד. מדליית זהב בתרגיל קרקע, מדליית כסף בתרגיל על מקבילים ומדליית ארד בתרגיל מתח. באולימפיאדת אטלנטה (1996) הוא זכה ב-4 מדליות ארד ולא הצליח להגן על תאריו. מדליות ארד בתחרות קרב רב אישי, בתרגילים על סוס קפיצות, על מקבילים ועל מתח. נוסף לכך, הוא סיים במקום רביעי בתחרות הקבוצתית, במקום שביעי בתרגיל קרקע, במקום 30 בתרגיל על טבעות ובמקום 58 בתרגיל על סוס סמוכות.
בזמן שהתאמן לאליפות העולם השביעית שלו, שבר את ידו בתאונת אופנוע לפני כן ולא השתתף בסופו של דבר באליפות. לאחר מכן, פרש סופית מספורט תחרותי.
כיום, חי ומתגורר שרבו עם משפחתו בלאס וגאס נבדה.
פיאט 128

היסטוריה

חברת פיאט בנתה מפעל חדש ברייולטה, (Rivalta), בצפון-מערב טורינו כדי לייצר את ה-128. הנדסת הרכב הופקדה בידי דנטה ג'יאקוזה.
הפיאט 128 הורכבה ב ארגנטינה, מצרים, מרוקו, קולומביה, דרום אפריקה וסרי לנקה.
הפיאט 128 שווקה בישראל.

ייצור במצרים

במצרים יוצר הדגם זסטבה סקאלה על ידי יצרנית הרכב המצרית נאסר, ברישיון יצרנית הרכב הסרבית Zastava (בסרבית "Застава Аутомобили") בין השנים 1971–2008. הדגם היה ברישיון קונצרן הרכב פיאט, והיה זהה ל"פיאט 128", דגם "128 GLS".
NetSuite

NetSuite היא חברה אמריקאית למחשוב ענן אשר בסיסה בסן מטאו, קליפורניה, החברה מוכרת קבוצה של שירותי תוכנה במודל של תוכנה כשירות(SaaS) לניהול כספים, תפעול וקשרי לקוחות. השירותים מכוונים בעיקר לעסקים קטנים ובינוניים וכוללים: ERP, CRM ומסחר אלקטרוני.
בנובמבר 2016, נרכשה על ידי חברת Oracle בסכום של 9.3 מיליארד דולר.

היסטוריה

NetSuite נוסדה בשנת 1998 על ידי אוון גולדברג, כתוכנה מבוססת רשת להנהלת חשבונות.
NetSuite נתפשת כחברת מחשוב הענן הראשונה והקדימה את חברת מחשוב הענן Salesforce.com בחודש. אבן גולדברג היה יו"ר ומנהל טכנולוגיה ראשי עד הרכישה על ידי אורקל.
ביולי 2002, זאק נלסון מונה למנכ"ל. לנלסון היה ידע ורקע עמוק במכירות ושיווק, ושימש במגוון רחב של תפקידים ניהוליים ב סאן מיקרוסיסטמס ו-Oracle Corp, לפני שהצטרף ל NetSuite, נלסון היה ספק של יישומים עסקיים באינטרנט שנקרא MyCIO.com, מחלקה של McAfee, חוויה זו הובילה אותו לאמונה, כי כל התוכנות בעתיד ינוהלו דרך רשת האינטרנט והוא עזב את McAfee על מנת להצטרף לNetSuite. נלסון הוביל את החברה מחברה של מיליון דולר הכנסות למיליארד דולר לפני רכישתה על ידי אורקל.
NetSuite הפכה לחברה ציבורית לאחר הנפקה ראשונית לציבור (IPO) של 6.2 מיליון מניות בבורסה בניו יורק בדצמבר 2007.

בישראל

לחברת NetSuite עצמה אין נציגות רשמית בישראל והיא מיוצגת על ידי חברת האם, אורקל ועל ידי שותפים מקומיים. לדוגמה, חברת נטקלאוד, כמו גם AllCloud וחברת ONE1, שלושתן מראש העין.
ל-NetSuite קיים בנדל לוקליזציה למודול הפיננסי והרכוש קבוע על פי דרישות השוק הישראלי ובהתאם לתקנות המס, המפותח על ידי השותפים המקומיים בישראל.
יש ל-NetSuite מספר רב של לקוחות בישראל, ביניהם חברות גדולות במשק כגון: איירון סורס, סלברייט, אקסליבריס, Perion ועוד.
רכס אראמיס

גילוי הרכס

הראשונים שהגיעו אל הרכס היו אנשי המשלחת הדרומית של משלחת החקר האנטארקטית הלאומית של אוסטרליה בינואר 1957 בהנהגת ו. ג. בושר (WG Bewsher).

מקור השם

המשלחת קראה לרכס, בדומה לשני הרכסים הצפוניים לו (רכס אתוס ורכס פורתוס), על שמות הדמויות מהספר "שלושת המוסקטרים" של אלכסנדר דיומה - ספר שחברי המשלחת הביאו עימם, והיה הפופולרי מבין הספרים שחברי המשלחת קראו.

לקריאה נוספת

• R.J. Tingey, GEOLOGICAL WORK IN ANTARCTICA 1971
• John Manning, Mapping Surveys in the Prince Charles Mountains of Antarctica, 2012, P 4
ג'טה לוקה

קורות חייה

לוקה, ילידת רומניה, למדה משחק בין השנים 1940–1945 בסדנת תיאטרון יידיש בגטו ברומניה. עלתה לישראל כניצולת שואה עם משפחתה (אחותה, הוריה וסבתה) בשנת 1948, כחודש לאחר הקמת המדינה.
היא הופיעה לראשונה כזמרת בפני חיילים בתחילת מלחמת השחרור. כמו כן התפרסמה לראשונה כזמרת בתוכנית "אביב בתל אביב", שהעלה התיאטרון הסאטירי "לי לה לו" בביצוע השירים: "אני חדש בארץ", "מי זה דופק בדלת", "היא לא יודעת עברית" ו״פזמור״ (הופ הופ הופ הופ זה נורא שמח). שירים אלה זכו להצלחה רבה והפכו למזוהים עמה. לאחר מכן השתתפה בהפקות בידור שונות, שיחקה בהצגות ביידיש וברומנית והוציאה מספר תקליטים.

קריירה בתיאטרון

במקביל להופעותיה בתיאטרון לי לה לו הופיעה גם בתיאטרון הסאטירי המטאטא.
לאחר סגירתם של שני התיאטרונים המשיכה ג'טה לוקה להופיע בתיאטרון הסאטירי דו-רה-מי מייסודו ב-1953 ועד סגירתו ב-1958.
לאחר מכן שיחקה בסמבטיון, ובאמצע שנות ה-60 בתיאטרון הוורוד. על בעלי התיאטרון נמנה גם שאול אברהמי, צייר תפאורה, שהיה בעלה השני של לוקה. השניים הכירו בתיאטרון דו-רה-מי.
בשנת 1969 הופיעה לוקה במחזמר לילדים "היידי בת ההרים", בבימויו של ביטוש דוידוב. הסיפור והשירים מאת אהוד מנור ורפי בן משה הוקלטו והופיעו על גבי תקליט.
בשנת 1971 הצטרפה לתיאטרון הבימה.
בשנים 1975–1982 נמנתה על צוות שחקני התיאטרון העירוני באר שבע.
לוקה הופיעה, לעיתים קרובות בהתנדבות, בפני חיילי צה"ל.
בשנים 1988-1985 הופיעה במסגרת התיאטרון העירוני חיפה בהצגת היחיד "אחת זקנה" מאת נאוה סמל, העוסקת בעולמם של הקשישים. בהצגה זו גם הופיעה ברחבי הארץ בבתי-אבות ובתי-ספר.
ב-1987 הופיעה במחזה "סוסי שוקולדה" של מוטי אברבוך, שהוצג על בימת תיאטרון נוה צדק.
המחזה האחרון בו שיחקה היה "חנוק אותי אהוב", בתיאטרון הסימטה ב-1989.
בשנים 1975–1982 נמנתה על צוות שחקני התיאטרון העירוני באר שבע.
היא הופיעה בהצגות רבות, הבולטות ביניהן: "זורבה היווני", "שני קוני למל", "הרולד ומוד", "אמלי", "אופרה בגרוש", "בית ברנרדה אלבה", "רומיאו ויוליה", "שידוכין", "בית הבובות", "הסערה", "טרטיף", "אגדות מיערות וינה".

סרטים בהם הופיעה

"איי לייק מייק", "שני קוני למל", "רק בלירה", "שוד הטלפונים הגדול","קזבלן", "יום הדין", "רחוב 60", "דודה קלרה", "בדרנית בחצות", טרנזיט" ו"אבא גנוב", "קומפוט נעליים" ובסדרת הטלוויזיה "כן מה?!" לצדו של גידי גוב.
בשנת 1988 עברה אירוע מוחי, אחריו התקשתה להמשיך ולהופיע. אושפזה ב-1995 בבית החולים הגריאטרי בנתניה, בעקבות שבץ מוחי.
כיוון שבתחילת שנות ה-80 הפסידה את כל רכושה וכספה במפולת הבורסה הגדולה, אירגנו לה חבריה ערב התרמה, כדי לממן את הוצאות שהייתה במוסד הסיעודי. עד למותה נתמכה כלכלית על ידי ארגון אמ"י.
בשנת 1995 זכתה בפרס "מגן אשכולות" מטעם "האקדמיה הישראלית לתיאטרון".
ב-22 באוגוסט 2001 נפטרה, שבועיים לפני יום הולדתה ה-80. הייתה נשואה פעמיים, הניחה אחריה בת, שלושה נכדים ונכדה. נקברה בבית העלמין ירקון.
בשנת 2010 פרסמה עדינה בן-נון יוסף רומן ביוגרפי על חייה של ג'טה לוקה.
שבע הערים המופלאות של העולם

"שבע הערים המופלאות של העולם" היא רשימת ערים בולטות ברחבי העולם, שערך תאגיד שווייצרי בין השנים 2014-2011. 
בשנת 2000 נוסד תאגיד "קרן שבעת פלאי תבל החדשים" ששם לעצמו כמטרה להרכיב רשימת פלאי עולם שתיבחר על ידי הציבור ולא על ידי מומחים. התאגיד הרכיב כבר רשימה של שבעת פלאי תבל החדשים וכן של שבעת פלאי תבל של עולם הטבע.

שלבי ההצבעה

עד 31 בדצמבר 2011 אפשר היה להציע באתר האינטרנט של התאגיד ערים שיכללו ברשימה, ובשלב מאוחר יותר היה אפשר להצביע לערים שיזכו להיכנס לרשימה בטלפון ובאינטרנט. תחילה הסתיים שלב ההצבעה על הערים המועמדות ובמהלכו נבחרו יותר מ-1,200 ערים, מתוכן נבחרו לסוף ב-21 באוקטובר 2013 28 ערים כמועמדות סופיות. מתוך ערים אלו נבחרו 21 מועמדות ב-7 ביולי 2014, ומתוכן נבחרו ב-7 באוקטובר של אותה שנה 14 מועמדות. לבסוף נבחרו ב-7 בדצמבר 2014 שבע הערים שהוכרזו כשבע הערים המופלאות של העולם.
הבית הצהוב

תיאור היצירה

שם היצירה מתייחס למבנה המתואר בה - מבנה מס' 2 בכיכר לאמארטין (Place Lamartine) בארל שבצרפת.
ב-1 במאי 1888 שכר ואן גוך ארבעה חדרים במבנה (שני חדרים גדולים בקומה התחתונה, ששימשו כחדר עבודה וכמטבח; ושני חדרים בקומה השנייה, חדר שנה לואן גוך עצמו, וחדר אורחים בו לן חברו, האמן פול גוגן במשך כחודשיים החל מסוף אוקטובר 1888). חלקו השמאלי של המבנה שימש כחנות מכולת. המבנה נותר על מכונו עד שנהרס בהפצצה של בעלות הברית ב-25 ביוני 1944 במהלך מלחמת העולם השנייה.
ואן גוך נהג לאכול במסעדה הנמצאת בכיכר לאמארטין 28, מבנה זה, שהיה צבוע ורוד, מתואר אף הוא בשמאל התמונה.
מימין לבית הצהוב ניתן לראות בתמונה את שדרת מונטמאז'ו (Avenue Montmajour). בהמשך השדרה ניתן לראות את השדרה עוברת מתחת לשני גשרים - הראשון, עליו עוברת רכבת בדרכה ללונה הנמצאת בגדה הנגדית של נהר הרון. הגשר השני שימש את קו הרכבת PLM אשר קישר בין פריז, ליון ומרסיי.
בשמאל התמונה ניתן לראות את קצה המדרכה אשר הקיפה את אחד הגנים הציבוריים שהיו בכיכר לאמארטין.

היסטוריה

היצירה צויירה בספטמבר 1888. ואן גוך שלח סקיצה של התמונה לאחיו, תיאו ואן גוך וכתב לו במכתב:
אני מצרף סקיצה של בד ציור רבוע המייצג את הבית ומיקומו תחת שמש גופריתית, ושמים בצבע קובלט טהור. התמה של הציור היא קשה! אבל מסיבה זו אני רוצה להכניע אותה. בגלל שהיא פנטסטית. הבתים הצהובים בשמש, וכן הצבע הכחול הטרי הבלתי ניתן להשוואה. גם כל שטחי האדמה צהובים. אני אשלח לך בקרוב ציור יותר טוב מסקיצה זו. 
 הבית משמאל הוא צהוב עם תריסים ירוקים. בית זה מוצל על ידי עץ. זו המסעדה בה אני סועד מדי יום. ... קפה הלילה אותו ציירתי אינו בתמונה. הוא ממוקם משמאל למסעדה.
— 
בעת שצייר את היצירה קרא ואן גוך לתמונה "הבית וסביבתו" (בצרפתית: La Maison et son entourage. לאחר מכן שינה את שם היצירה ל"הרחוב" (בצרפתית: La Rue).

יצירות נוספות המתארות את המבנה

ואן גוך עצמו יצר העתק של היצירה בצבעי מים. היצירה היוותה השראה לפול סיניאק אשר יצר אף הוא בצבעי מים מספר יצירות המתארות אותו אתר.

מיקום היצירה

לאחר מותו של ואן גוך נותרה היצירה בעזבונו. מאז שנת 1962 היצירה נמצאת בבעלות מכון וינסנט ואן גוך, ומושאלת דרך קבע למוזיאון ואן גוך שבאמסטרדם.
אפוקליפטיק לאב

אפוקליפטיק לאב (באנגלית: Apocaliptic Love) הוא שמו של אלבום האולפן השני של קריירת הסולו של הגיטריסט סלאש. האלבום יצא בשנת 2012. זהו האלבום הראשון מתוך שני אלבומים שסלאש הקליט יחד עם פרויקט הסולו שלו הידוע בתור "סלאש, מיילס קנדי והקונספירטורס".

היסטוריה והכנה

האלבום הופק לאחר סיבוב הופעות שארך של כ-שנה  וחצי של סלאש עם הרכב בו סלאש ניגן גיטרה ראשית, מיילס קנדי שימש כזמר ראשי וניגן גיטרת קצב, ברנט פליץ ניגן בתופים וטוד קרנס ניגן בגיטרת בס. סלאש היה המבוגר בהרכב מבחינת גיל בהפרש של כמה שנים. סיבוב הופעות זה היה בעקבות יציאת אלבום הסולו הראשון של סלאש שנקרא "סלאש", סלאש אמר שהוא החליט לעשות את האלבום כי "הייתי צריך לעשות משהו חוץ מלהיות בסיטואציה קבוצתית, עשיתי את זה לכל כך הרבה זמן ופשוט הייתי צריך את החופש לעשות משהו משלי" (בתרגום חופשי מאנגלית). בנוסף לכך, סלאש הגדיר את הכנת האלבום כחוויה "חינוכית שהראתה לי מה אני יכול לעשות בעצמי" (בתרגום חופשי מאנגלית). לאחר סיבוב ההופעות החליט סלאש להקליט את האלבום הבא שלו בהרכב זה.
תהליך כתיבת השירים התחיל מלחן שכתב סלאש בעזרת שימוש בתוכנות במחשב הנייד שלו שהשמיע להרכב שניגן באלבום סוף שנת 2010 לתחילת שנת 2011 . לאחר מכן, מיילס קנדי כתב מילים ושר אותם על הלחן של שסלאש יצר. האלבום הוקלט באופן של הופעה חייה, כלומר, כל הלהקה ניגנה בו זמנית בזמן הקלטת האלבום. למען הקלטת האלבום נעשה שימוש בגיטרות "גיבסון לס פול סטנדרט", "גיבסון סלאש לס פול אפטייט", "מרטין די-18" ו"מיוסיק מן ברייטון". המגברים שהשתמשו בהם להקלטת האלבום הם "מרשל ג'יי סי אם 800 2203", "מרשל ג'יי אם פי סופר ליד", "מרשל איי אף די 100" ו"סלאש סיגנוטור ווקס נייט טריין אן טי 15 אייץ'". האלבום הופק על ידי חברת התקליטים  "101 דיסטרביושיון" והוקלט באולפן "ברפוט רקורדינג סטודיוס" שנמצא בארצות הברית. אריק ולנטינה הפיק את האלבום. סלאש הגדיר את העבודה עם ולנטינה "כחוויה טובה" (בתרגום חופשי מאנגלית) ושחוויה זו "קיבלה סאונדים מעולים" (בתרגום חופשי מאנגלית), בנוסף, סלאש אמר על ולנטינה ש"אני אוהב לעבוד איתו וכולם אוהבים אותו" (בתרגום חופשי מאנגלית).

יציאה לאור וקבלה

האלבום יצא ב-22 במאי  2012 עם שלושה עשר שירים. יחד עם הגרסה הרגילה של האלבום, יצאה גרסה מיוחדת שכללה שני שירים נוספים.
האלבום הגיע למקום הרביעי במצעדי המכירות של הבילבורד ב-9 ביוני של אותה שנה ונשאר בבילבורד במשך 11 שבועות. האלבום מכר כ-38,000 עותקים בשבוע הראשון לאחר יציאתו לאור. האלבום יצא לאור עם ארבעה סינגלים, הראשון מהם שיצא לפני האלבום נקרא "You're a lie" שיצא בפברואר 2012.
סינגלים נוספים שיצאו לאור לאחר היציאה לאור של האלבום המלא הם השירים "Standing in the Sun" שיצא ביוני 2012, "Bad Rain" שיצא בספטמבר 2012 ו"Anastasia" שיצא בפברואר 2013.
לאחר היציאה לאור של האלבום "סלאש, מיילס קנדי והקונספירטורס" יצאו לסיבוב הופעות בשם "סיבוב ההופעות אהבה אפוקליפטית" (באנגלית Apocalyptic love tour). שהחל ב-23 במרץ 2012 ונגמר ב-25 ביולי 2013.
נחמיה איש שיחין

נחמיה איש שיחין (לעיתים גם נחמיא איש שיחין) היה תנא בדור השלישי, אשר ישב בעיירה שיחין שבגליל התחתון.
החכם נחמיה משיחין נזכר מספר פעמים בתלמוד הירושלמי ובמדרשים, ועולה כי הוא עמד בקשרים עם רבי עקיבא. במקרה אחד אף העיד בפני רבי עקיבא לעניין הלכות סוטה: "אמר רבי יודה, העיד נחמיה איש שיחין את רבי עקיבה, האשה שותה ושונה".
נודע בנדבנותו, ובתלמוד מובא מספר פעמים מעשה בו ביקש לסייע לאחד מנמלטי ירושלים (לאחר המרד הגדול), אולם לבסוף הביא למותו של האיש, לאחר שהאכיל אותו יתר על שהיה מסוגל לאכול באותה עת: "נחמיה איש שיחין פגע בו ירושלמי אחד, אמר לו זכה עמי חדא תרנגולתא (תן לי כצדקה תרנגולת אחת), אמר לו הא לך טומיתי דקופד וזבין קופר (קח כספי וקנה לך בשר בקר), ואכיל ומית, והיה צווח ואמר בואו וספדו להרוגו של נחמיה".
במדרש בראשית רבה נזכרת דרשה שנשא: "כי ששת ימים עשה ה' את השמים ואת הארץ (ואת הים) - שלשה דברים הללו הן הן עקר בריתו של עולם, ושהו שלשה ימים והוציאו שלש תולדות. הארץ - בראשון כבית הלל, ושהתה שלשה ימים, ראשון ושני ושלישי, והוציאה שלש תולדות - אילנות ודשאים וגן עדן; רקיע - בשני, ושהה שלשה ימים, שני ושלישי ורביעי, והוציא שלש תולדות - חמה ולבנה ומזלות; ומים - בשלישי, ושהו שלשה ימים, שלישי רביעי וחמישי, והוציאו שלש תולדות - עופות ודגים ולויתן".
יישוב מוצאו או מושבו של התנא הוא שיחין, הנזכר רבות בכתבי חז"ל, על רקע תעשיית הקדרות הענפה שהתקיימה בו וסמיכותו לציפורי. אתר זה מזוהה בידי החוקרים בחורבה הסמוכה מצפון לציפורי, בה אותרו שרידי תעשיית קדרות וכן בית כנסת המתוארך לימיו של נחמיה איש שיחין.

לקריאה נוספת

ד"ר מרדכי מרגליות, אנציקלופדיה לחכמי התלמוד והגאונים, הוצאת יהושע צ'צ'יק תל אביב, כרך שני, 667.
בסה (אלבניה)

בסה (Besa) באלבניה הוא מעין קוד של כבוד, קוד אתי המתייחס לפרק "הבטחות" שבקאנון. על פי הבסה אורח, שנכנס לביתו של אלבני והתקבל בברכה "ברוך הבא", זכאי להכנסת אורחים והגנה עד לעזיבת היישוב.

בסה במלחמת העולם השנייה

אלבניה נכבשה על ידי הגרמנים בספטמבר 1943. האלבנים לא נשמעו להוראות הגרמנים למסור את רשימת היהודים באלבניה. אלבנים רבים, באופן פרטי וכנציגי השלטון האלבני, ציידו יהודים במסמכים מזויפים של בעלי זהות לא יהודית - מוסלמית או נוצרית - וכך אפשרו להם להינצל מרדיפות הנאצים. גם פליטים יהודים שהגיעו ממדינות סמוכות, כגון מונטנגרו, יוון וסרביה, זכו כך למקלט. רבים מהם הגיעו לאלבניה כשעוד הייתה בשלטון איטליה (החל מאפריל 1939), ומספטמבר 1943 נמצאו בארצות המוצא שלהם בסכנת גירוש למחנות הריכוז הנאצים. כתוצאה מכך, היה מספר היהודים באלבניה בתום מלחמת העולם השנייה גבוה מאשר היה בראשיתה.
וולט

וולט היא יחידת מידה של מתח ופוטנציאל חשמליים במערכת היחידות הבינלאומית. הוולט נקרא על שמו של אלסנדרו וולטה, אשר בשנת 1800 המציא את עמוד וולטה - הסוללה הכימית הראשונה.
הוולט הוא יחידה המשמשת למדידת הפרשי פוטנציאל. הגדרה שקולה לוולט היא: הפרש הפוטנציאלים שדורש השקעה של ג'ול אחד של אנרגיה על-מנת להזיז מטען בן קולון אחד בכיוון גידול הפוטנציאל. ביחידות הבסיסיות של השיטה המטרית, מבוטא הוולט כך - 
.
כאשר זרם של אמפר כופל פוטנציאל של וולט אחד, ההספק הוא ואט אחד.
הנרייטה פימנטל

קורות חיים והצלת הילדים

בית הילדים De Creche, שבאמסטרדם, נוסד ב-1906 על ידי "העמותה למעונות ליונקים ופעוטים" (Vereniging zuigelingeninrichting en kinderhuis), מכספי הנדוניה של יהודיה הולנדית בשם סופי רוזנטל (Sophie Rosenthal), כמעון יום לילדים ממשפחות יהודיות שחיו במצוקה כלכלית. פימנטל החלה לנהל אותו ב-1926 והמשיכה בכך 17 שנה עד סגירתו על ידי הנאצים. הילדים שחיו בו היו יהודים ולא יהודים כאחת וגם הצוות היה מעורב. ב-1941, כשנה לאחר כיבוש הולנד על ידי הנאצים במאי 1940, סולקו מבית הילדים כל אנשי הצוות הלא-יהודים. 
בערב ראש השנה תש"ד (29 בספטמבר 1943), החל גירוש יהודי הולנד למחנות ההשמדה. יהודי אמסטרדם וסביבתה רוכזו ב"תיאטרון ההולנדי" - Hollandsche Schouwburg, שהיה סמוך ל"קרש", כאשר ה"קרש" עצמו שימש גם הוא כתחנת מעבר לחלק מהילדים היהודים. פימנטל החלה להעביר את הילדים לסמינר הקלויניסטי למורים, הסמוך, שמנהלו יוהאן ואן הולסט שיתף עימה פעולה. הוא קיבל לימים אות חסיד אומות העולם בגין מעשיו. ואן הולסט שלח את הילדים לכפרים שונים מחוץ לאמסטרדם. הם נעזרו לשם כך גם באחד מאנשי היודנרט, ולטר סוסקינד, יהודי גרמני ממוצא הולנדי, ששימש כמנהל אותו מקום ריכוז יהודי בתיאטרון, וכן באנשי מחתרת הולנדים. על פעילותו של ולטר סוסקינד ומשפחתו, בהצלת יהודי הולנד, נעשה סרט הולנדי, בינואר 2012 - "סוסקינד".
פימנטל לא הספיקה להציל את כל הילדים שהסתתרו ב"קרש" ונשארה עם אלה מהם שנותרו, כשסגרו הנאצים את ה"קרש" וגירשו גם את הילדים שהיו בו. חלק מהילדים גורשו בטרנספורטים מיוחדים למחנה וסטרבורק (Westerbork) בהולנד וחלקם הנותר למחנות אחרים מחוץ למדינה. פימנטל גורשה עם האחרונים, לאושוויץ, שם נרצחה גם היא, כמותם. פימנטל הייתה בת 67 בהירצחה. היא לא הייתה נשואה ולא השאירה אחריה צאצאים, למעט הילדים שהצילה.
Ben Gurion Racing

Ben Gurion Racing - מוכרת גם כ-BGR או BGRacing היא קבוצה הפועלת במסגרת הפקולטה למדעי ההנדסה באוניברסיטת בן-גוריון בנגב אשר מעצבת, מתכננת ומייצרת רכבי מרוץ לתחרויות במסגרת ה-FSAE. הקבוצה מורכבת מסטודנטים הלומדים לקראת תארים במדעי ההנדסה, בניהול, כלכלה, מדעי המחשב ועוד. הקבוצה מתכננת כלי רכב המונעים על ידי מנוע חשמלי לצד כלי רכב המונעים על ידי מנוע בעירה פנימית.

אבני דרך

הקבוצה החלה דרכה בשנת 1996. בתחילה כללה סטודנטים להנדסת מכונות, ומקורה היה במחלקה להנדסת מכונות באוניברסיטת בן-גוריון. עם התפתחות הקבוצה היא החלה לאגד תחתה גם סטודנטים ממחלקות נוספות, ביניהן הנדסת חשמל ומחשבים, הנדסת תעשייה וניהול, הנדסת חומרים, מדעי המחשב וכלכלה. בשנת 2011 הגיעה לייצור והרכבה של הרכב הראשון.
החל מאותה שנה מייצרת הקבוצה מדי שנה רכב חדש שלא מושתת על דגמים קודמים, בהתאם לתקנוני תחרויות שונות.
בין השנים 2011–2014 יוצרו רכבי מנוע בעירה פנימית בלבד. בשנת 2015 מיוצרים שני כלי רכב – רכב המונע במנוע בעירה פנימית, ורכב המונע במנוע חשמלי.
הקבוצה מתחרה במסגרת ה-FSAE, שהוא ארגון גג המארגן ומאגד תחתיו תחרויות פורמולה לסטודנטים מאוניברסיטאות ברחבי העולם.
צוות אקדמי-אוניברסיטאי תומך בקבוצה. היא מחולקת לתתי-קבוצות, אחת לכל רכב. לכל תת-קבוצה מתמנה ראש קבוצה המוביל את הפיתוח של הרכב, וראשי-ענפים המובילים את הפיתוח של ענפי הפיתוח השונים ברכב.
Radeon

Radeon היא סדרה של מעבדים גרפיים תוצרת חברת AMD. הסדרה הושקה בשנת 2000 על ידי חברת ATI, אשר נרכשה על ידי AMD בשנת 2006. קיימות ארבע קבוצות של כרטיסי מסך, הנבדלות בדור ה-DirectX בהם הם תומכות, כמו גם גודל הזיכרון ומהירות המעבד. המותג נקרא ATI Radeon עד אוגוסט 2010, כאשר הוא שונה על מנת ליצור אחידות עם החברה מסדרת ה-HD 6000 ואילך.

המותגים של כרטיסי Radeon

AMD כבר לא משווקת כרטיסי מסך של Radeon בעצמה. במקום זה, החברה מוכרת מעבדים גרפיים של Radeon לחברות צד שלישי, שבונים ומוכרים כרטיסים מבוססי Radeon לציבור הרחב. בין החברות שמייצרות כרטיסי מסך מבוססי Radeon ניתן למנות את MSI, Sapphire, Asus, HIS, PowerColor, Gigabyte, VisionTek, XFX ו-Gainward.

0.DirectX 7

המעבד הגרפי הראשון של ATI מסדרת Radeon יצא לאור בשנת 2000. שם הקוד שלו היה Rage 6 אולם לאחר מכן שונה שם הקוד ל-R100. ניתן להשוות כרטיס מסך לביצועיו של 2 GeForce של חברת nVidia, החברה המתחרה העיקרית של חברת ATI.

0.DirectX 8

כרטיס המסך הראשון של דור DirectX 8 הוא ה-Radeon 8500, שיצא לאור יחד עם ה-Radeon 8500LE (מאוחר יותר שונה שמו ל-Radeon 9100). ביצועיו של ה-Radeon 8500 היו טובים במעט מ-GeForce 3 של החברה המתחרה. הגרסה הבא בסגרה, ה-Radeon 8500XT, הייתה מוכנה ככל הנראה להתחרות ב-GeForce 4, אולם אנשי ATI החליטו לוותר עליו ולהתחיל לתכנן ולייצור את הדור הבא של המעבדים הגרפיים.
כרטיס המסך הבא, Radeon 9000, הווה גרסה בסיסית של Radeon 8500 בשילוב מספר שיפורים המצויים בגרסת ה-XT. זו הייתה הגרסה שהתחרתה עם GeForce 4 MX440. במקביל ליציאתו של ה-Radeon 9000, יצא לחנויות גם ה-Radeon 9700. היתרון של Radeon 9700 על כרטיס הגרפיקה של המתחרה היה התמיכה המלאה בטכנולוגיית Flip-chip pin grid array. עם זאת, רמת הביצועים הכללית של GeForce 4 TI הגיעה לרמתה של ה-Radeon 9700.

אפיק AGP

המעבד הגרפי הראשון של דור ה-0.DirectX 9 היה ה-Radeon 9700PRO שיצא לחנויות באוגוסט 2002. לאחר חודשים מספר יצא Radeon 9700 שהיה חלש יותר מגרסת ה-PRO כיוון שמהירות הזיכרון והליבה שלו היו איטיים יותר. לאחר מכן יצאו לאור ה-Radeon 9500PRO וה-Radeon 9500. לגרסת ה-9700PRO היה פי שניים זיכרון מחשב לעומת ה-9500PRO. תקופת הייצור של Radeon 9500 הייתה קצרה מאוד. 
בתחילת 2003 החליף ה-Radeon 9800 את Radeon 9700, עם ליבה חזקה יותר. שהמשך השנה יצאו ה-XT וה-PRO, שניהם עם זיכרון גדול יותר וליבה חזקה יותר.

אפיק PCI-Express

במאי 2004 יצאה הסדרה החדשה, Radeon X. כרטיס המסך הראשון שיצא מסדרה זו הוא ה-Radeon x800. כרטיס מסך זה השתמש בזיכרון GDDR3. הגרסה חדשה ביותר של x800 היא גרסת ה-XT.
חודש לאחר יציאת ה-x800, הוציאה חברת ATI את ה-X300 וה-X600, כרטיסי מסך עם ביצועים טובים יותר מ-Radeon 9600.
חברת ATI המשיכה עם הסדרה והוציאה את ה-X1950 שיצא בגרסאות PRO,GT,XT ו-XTX. גרסת ה-XTX של ה-X1950 נחשבת לכרטיס המסך הכי חזק ב-DirectX 9.0.

DirectX 10.0

במאי 2007 (אחרי הרבה עיכובים ודחיות בתאריכי ההשקה) כרטיסי הHD2000 יצאו. הכרטיסים היו מאכזבים כי הם לא הצליחו להתמודד מול כרטיסי סדרת 8 של NVIDIA (שיצאו כשנה לפני), אחרי זמן קצר AMD הכריזו על הRV670, שרוב אתרי החומרה הדליפו שהוא יהיה HD2950, שכמסתבר החליפו שם סדרה לHD3800. שני הכרטיסים שיצאו נחשבו לגלגל הצלה של ATI ויצאו כשהמלאי של ה8800GT אזל ו-NVIDIA לא עמדה בקצב הביקוש. וה3850 הצליח להדהים בביצועים יחסית למחיר (ביצועים של ה8800GTS ב-180$).

זיכרון RAM

ב-7 באוגוסט 2011 הרחיבה AMD את מותג ה-Radeon לתחום זיכרונות ה-RAM. זיכרונות אלו פונים לשוק הגיימרים ומשתמשים בטכנולוגיית DDR3.
ארכיפלג פאלמר

גאוגרפיה

הארכיפלג משתרע בין האי טאוור בצפון לבין האי אונוור בדרום. 
מצר ז'רלאש מפריד בין הארכיפלג לבין חצי האי האנטארקטי.
מצר ביסמרק מפריד בין הארכיפלג לבין ארכיפלג וילהלם.
שטחו של הארכיפלג 3,448 קמ"ר; אורכו (מצפון לדרום) 178 קילומטרים; ורוחבו (ממזרח למערב) 275 קילומטרים.

גילוי הארכיפלג

רב החובל האמריקני נתניאל פאלמר, ניווט באזור בשנת 1820.

מקור השם

אדריאן דה ז'רלאש, שעמד בראש המשלחת האנטארקטית הבלגית (אשר חקרה את אנטארקטיקה בין השנים 1899–1897), חקר את הארכיפלג בשנת 1898.
ז'רלאש נתן לארכיפלג את שמו.
ז'רלאש קרא לארכיפלג על שמו של נתניאל פאלמר.

תחנות מחקר

הן ארגנטינה והן בריטניה הפעילו תחנות מחקר בארכיפלג.
עבדאללה בן ג'אסם אאל ת'אני

שנותיו הראשונות

עבדאללה בן ג'אסם אאל ת'אני נולד בשנת 1880 בדוחה שכבר אז הוכרזה כבירת קטר. בנו החמישי של ג'אסם בן מוחמד אאל ת'אני, גדל במשפחה עם 18 אחים ואחיות. זהותה של אימו לא ידועה. היה שליט קטר בין השנים 1914-1949.

מותו

עבדאללה מת ב-25 באפריל 1957 במוות טבעי, אמנם הוא ויתר על תפקידו כאמיר כבר 10 שנים קודם לכן.
פתחי בנסלמה

אודות

בנסלמה ייסד את המגזין Intersignes ושימש עורכו בין השנים 1990 ל-2003. הוא מחזיק במרפאה פרטית לילדים במחוז סן-סן-דני בפריז. כתב מספר ספרים העוסקים בנושאים של אסלאם, פסיכולוגיה ותרבות אירופאית.
שלטון החוק (סרט)

פרסים

הסרט זכה בפרס קרן ון ליר לסרט התיעודי הטוב ביותר במסגרת פסטיבל הקולנוע ירושלים 2011 ובפרס חבר השופטים לסרט התיעודי הטוב ביותר בפסטיבל סאנדנס 2012.
בתחרות הקולנוע הדוקומנטרי הישראלי לשנת 2012 וזכה בארבעה פרסים: הסרט הטוב ביותר באורך מלא, התחקיר (אלכסנדרוביץ'), העריכה (נטע דבורקיס) ופרס המוזיקה (קרני פוסטל). הוא הסרט שזכה במספר הפרסים הרב ביותר בתחרות בשנה זו.
ברשימת "עשרת הסרטים שלהם יש בעיני את הסיכוי הטוב ביותר לעמוד במבחן הזמן", שפרסם בדצמבר 2012 המבקר של ה"לוס אנג'לס טיימס", קנת טוראן ניצב "שלטון החוק" במקום החמישי, ביחד עם הסרט הישראלי התיעודי "שומרי הסף".